Ir-Regolament tal-Kummissjoni (KEE) Nru 538/2000
tat-13 ta’ Marzu 2000
li jemenda r-Regolament (KE) Nru 1599/97 li jippreskrivi regoli dettaljati għall-applikazzjoni tas-sistema ta’ prezzijiet minimi ta’ l-importazzjoni ta’ ċertu frott artab li joriġina fil-Bulgarija, l-Ungerija, il-Polonja, ir-Rumanija, is-Slovakkja, ir-Repubblika Ċeka, l-Estonja u l-Litwanja u li jħassar ir-Regolamenti (KEE) Nru 1226/92 u (KE) Nru 2479/96
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Deċiżjoni tal-Kunsill 1999/790/KE tat-18 Mejju 1998 dwar il-konklużjoni ta’ Protokoll li jaġġusta aspetti tal-kummerċ tal-Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn-naħa l-waħda, u r-Repubblika tal-Latvja, minn-naħa l-oħra, sabiex jinghata kont ta’ l-Adeżjoni tar-Repubblika tal-Awstrija, r-Repubblika tal-Finlandja u r-Renju ta’ l-Isvezja fl-Unjoni Ewropea u l-eżitu tan-negozjati ta’ l-Uruguay Round dwar l-agrikoltura, inkluż it-titjib fl-arranġamenti preferenzjali eżistenti [1], u b’mod partikolari l-Artikolu 2(1) tagħha,
Billi:
(1) Regoli dettaljati għandhom jiġu preskritti għall-applikazzjoni tas-sistema ta’ prezzijiet minimi ta’ l-importazzjoni għal ċertu frott artab li joriġina fil-Latvja u huwa maħsub għall-ipproċessar kif hemm provdut fil-Protokoll fuq imsemmi li jidħol fis-seħħ fl-1 Marzu 2000 [2]. Is-sistema hija identika għal dik għal ċertu frott artab li jorigina fil-Bulgarija, l-Ungerija, il-Polonja, ir-Rumanija, is-Slovakkja, ir-Repubblika Ċeka, l-Estonja u l-Lituwanja, li r-regoli dettaljati għall-applikazzjoni tagħhom huma prekritti fir-Regolament tal-Kummissjoni (KE) Nru 1599/97 [3], kif emendat bir-Regolament (KE) Nru 2371/1999 [4]. Għall-iskop ta’ simplifikazzjoni, ir-regoli dettaljati għall-applikazzjoni ta’ l-arranġamenti ta’ importazzjoni imsemmija hawn fuq għandhom jiġu nklużi fl-istess Regolament u għal dak il-għan l-iskop tar-Regolament (EC) Nru 1599/97 għandu jiġi estiż biex ikopri prodotti li joriġinaw fil-Latvja.
(2) Dawn l-arranġamenti ta’ l-importazzjoni jissostitwixxu dawk li hemm provdut dwarhom fir-Regolament tal-Kunsill (KE) Nru 1926/96 [5]. Bħala riżultat, ir-Regolament tal-Kummissjoni (KE) Nru 2479/96 [6] li jippreskrivi regoli dettaljati għall-applikazzjoni tas-sistema ta’ prezz minimu ta’ l-importazzjoni għal ċertu frott artab li jorigina fil-Latvja u li jistabbilixxi l-prezzijiet minimi ta’ l-importazzjoni, kif l-aħħar emendat bir-Regolament (KE) Nru 2371/1999, għandu jitħassar.
(3) Il-komunikazzjoni mill-Istati Membri ta’ l-informazzjoni dwar l-importazzjoni mill-Latvja preskritta fl-Artikolu 5 tar-Regolament (KE) Nru 1599/97 tissostitwixxi dik preskritta fir-Regolament tal-Kummissjoni (KEE) Nru 1226/92 tat-13 Mejju 1992 dwar il-komunikazzjoni mill-Istati Membri lill-Kummissjoni ta’ informazzjoni dwar l-importazzjoni ta’ ċerti prodotti proċessati minn frott u ħxejjex [7], kif l-aħħar emendat bir-Regolament (KE) Nru 2480/96 [8]. Ir-Regolament (KEE) Nru 1226/92 għandu għalhekk jitħassar.
(4) Il-Protokolli li jaġġustaw jidħlu fis-seħħ fl-1 Marzu 2000 għalhekk dan ir-Regolament għandu jsir japplika minn dik id-data.
(5) Il-miżuri li ghalihom jipprovdi dan ir-Regolament huma skond l-opinjoni tal-Kumitat ta’ Ġestjoni għall-Prodotti Ipproċessati minn Frott u Ħxejjex,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1599/97 huwa emendat kif ġej
(1) It-titolu huwa sostitwit b’dan li ġej:
"Ir-Regolament tal-Kummissjoni (KE) Nru 1599/97 tat-28 Lulju 1997 li jippreskrivi regoli dettaljati għall-applikazzjoni tas-sistema ta’ prezzijiet minimi ta’l-importazzjoni ta’ ċertu frott artab li joriġina fil-Bulgarija, l-Ungerija, il-Polonja, ir-Rumanija, is-Slovakkja, ir-Repubblika Ċeka, l-Estonja, l-Latvja u l-Lituwanja"
.
(2) L-Artikolu 5(4) huwa mħassar;
(3) L-Anness huwa sostitwit bl-Anness li jinsab ma’ dan ir-Regolament.
Artikolu 2
Ir-Regolamenti (KEE) Nru 1226/92 u (KE) Nru 2479/96 huma mħassra.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 Marzu 2000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-13 ta’ Marzu 2000.